b'\n_START_ARTICLE_\nIMac\n_START_SECTION_\nAjalugu\n_START_PARAGRAPH_\niMaci avalikustamine 1998. aastal p\xc3\xb5hjustas palju arutelusid ja \xc3\xa4revust nii kommenteerijate, f\xc3\xa4nnide kui ka vastaste hulgas. Apple\xe2\x80\x99i drastilised muudatused Macintoshi riistvara osas tekitasid vastakaid arvamusi. Sel ajal \xc3\xbcritas Apple t\xc3\xa4iustada oma jaem\xc3\xbc\xc3\xbcgistrateegiat, v\xc3\xa4ites, et nende arvuti n\xc3\xa4eb tagant parem v\xc3\xa4lja kui teiste tootjate arvutid eest._NEWLINE_Apple\xe2\x80\x99i s\xc3\xb5nul t\xc3\xa4histavat "i" Internetti, enamgi veel, toodet esitletakse kui isiklikku seadet \xe2\x80\x93 "i" kui individuaalne. Erilist r\xc3\xb5hku asetati n-\xc3\xb6 "karbist v\xc3\xa4ljas-kogemusele, kus kasutajal piisas vaid paarist liigutusest, et arvuti t\xc3\xb6\xc3\xb6korda seada ja Internetti minna. Hiljem laiendas Apple eesliite "i" kogu oma tootevalikule \xe2\x80\x93 n\xc3\xb5nda s\xc3\xbcndisid iPod, iBook, iPhone ja iPad ning tarkvarast iLife, iWork ja iTunes (meediapleier ja -pood).\n_START_SECTION_\nKolmas p\xc3\xb5lvkond\n_START_PARAGRAPH_\nApple esitles esimest IMaci mudelit mais 1998. Imac G3 erines oluliselt oma konkurentidest ja Apple\'i eelmistest mudelitest._NEWLINE_Apple t\xc3\xb5i USB-pordi standardisse ja seet\xc3\xb5ttu loobuti SCSI-, ADB- ja Geo Porti liidestest._NEWLINE_IMac G3-s loobuti 3,5-tollisest disketiseadmest disaini huvides. M\xc3\xb5nedele kasutajatele ei olnud see meelt m\xc3\xb6\xc3\xb6da. _NEWLINE_Siiski oli \xc3\xb5nneks firmasid, kes tootsid IMaci sarnase disainiga v\xc3\xa4liseid USB-porti k\xc3\xa4ivaid disketiseadmeid. _NEWLINE_IMaciga oli kaasas hiir Apple USB Mouse, mis oli kahjuks eba\xc3\xb5nnestunud disainiga ning asendati 2000. aastal uue hiirega Apple Pro Mouse, ja USB-klaviatuuriga (Apple USB Keyboard). Algselt pakuti ainult Bondi Blue v\xc3\xa4rviga IMaci, kuid aastal 1999 lisandusid_NEWLINE_Strawberry (Punane), Blueberry (Sinine), Tangerine (Orans), Grape (Lilla) ja Lime (Roheline). Hiljem lisandus veel v\xc3\xa4rve._NEWLINE_IMac G3 uuendati mitu korda. Algne 233\xc2\xa0MHz protsessor asendus 1999. aastal 266 ja 333\xc2\xa0MHz protsessoriga._NEWLINE_Samuti uuendati videokaarti (Algne ATI Rage IIC asendus ATI Rage Pro\'ga). V\xc3\xa4liselt uuendati IMaci 1999. aasta oktoobris, kui kandiline CD-seadme sahtel asendati \xc3\xbcmaramate servadega kettaseadmesahtliga (Slot-Loading). IMaci operatsioonis\xc3\xbcsteem oli algselt Mac OS 8.1, kuid aastal 2000 asendati see uue IMaciga, mille operatsioonis\xc3\xbcsteem oli Mac OS 9. Samal aastal lisandus ka uut v\xc3\xa4rvi korpusi, n\xc3\xa4iteks Graphite (tumehall),_NEWLINE_Snow (valge), Indigo (tumesinine), Sage (heleroheline) ja Ruby (tumepunane). 2001. aastal asendus Mac OS 9 operatsioonis\xc3\xbcsteemiga Mac OSX. 700\xc2\xa0MHz protsessor v\xc3\xb5eti tootmisest maha jaanuaris 2002 IMac G4 tootmise huvides, kuid_NEWLINE_600 ja 500\xc2\xa0MHz protsessoriga IMac G3 toodeti kuni 2003. aasta m\xc3\xa4rtsini. Siis l\xc3\xb5ppes kogu IMac G3 tootmine._NEWLINE__NEWLINE_IMac G3 uuendatud Slot loading mudel.\n_START_SECTION_\nNeljas p\xc3\xb5lvkond\n_START_PARAGRAPH_\nApple tootis iMac G4 arvutit 2002. aasta algusest kuni 2004. aasta keskpaigani. Uus mudel vahetas v\xc3\xa4lja juba vananenud iMac G3. V\xc3\xb5rreldes eelmise mudeliga oli uuenenud arvuti disain: 15-tolline LCD-ekraan asetses liikuval toel, mis omakorda paiknes poolkerakujulisel alusel. Viimane aga kujutas endast arvuti p\xc3\xb5hikorpust, milles paiknes t\xc3\xa4issuuruses "tray-loading"-t\xc3\xbc\xc3\xbcpi optiline seade ja 16. generatsiooni protsessor (PowerPC 74xx-seeria). Kogu tootmises olnud aja v\xc3\xa4ltel oli see LCD-ekraaniga arvuti tuntud kui "uus iMac". Samal ajal nimetati munakujuline iMac \xc3\xbcmber iMac G3-ks ning j\xc3\xa4tkati selle m\xc3\xbc\xc3\xbcki paar kuud. P\xc3\xa4rast niinimetatud "Uue iMaci" tootmise l\xc3\xb5petamist, muudeti selle nimi tagantj\xc3\xa4rele iMac G4-ks. Nimemuutus oli vajalik, eristamaks seda mudelit uuest ning edukast iMac G5-st._NEWLINE_iMac G4 reklaamides v\xc3\xb5rdles Apple arvuti paindlikkust laualambi omaga. Sellest tulenevalt sai see mudel h\xc3\xbc\xc3\xbcdnimeks "iLamp". Paaril j\xc3\xa4rgmisel aastal t\xc3\xa4iendati iMac G4 jooksvalt, nimelt toodi m\xc3\xbc\xc3\xbcgile nii 17- kui ka 20-tollise ekraaniga mudelid. Sellega l\xc3\xb5petas Apple kineskoopekraanidega arvutite m\xc3\xbc\xc3\xbcgi. Ent LCD-ekraanidega iMacid ei suutnud v\xc3\xb5istelda odavamate G3-dega, seda suuresti LCD-ekraanide kalli tehnoloogia t\xc3\xb5ttu.\n_START_SECTION_\nViies p\xc3\xb5lvkond\n_START_PARAGRAPH_\niMac G5 oli viimane mudel iMaci seeriast, mis kasutas PowerPC (PPC) arhitektuuri, tehes sellest \xc3\xbchtlasi ka viimase iMaci, mis suutis jooksutada Mac OS 9 (Classic) programme. 2004. aasta augustis tegi iMaci disain l\xc3\xa4bi t\xc3\xb5sise \xc3\xbcmbert\xc3\xb6\xc3\xb6tluse. Selleks ajaks oli PowerPC protsessor juba v\xc3\xa4lja lastud ning kasutusel Power Maci seeria arvutites. Power Mac G5 vajas PowerPC 970 protsessori tekitatava soojakao ohjeldamiseks mitmeid ventilaatoreid ja suuremat korpust. Apple\xe2\x80\x99i uus iMaci disain v\xc3\xb5imaldas mahutada Power PC 970 protsessori \xc3\xbchte oman\xc3\xa4olisse all-in-one vormi._NEWLINE_Uues iMac G5-s olid kasutusel 17- ja 20-tollised LCD-ekraanid ning nii emaplaat kui optiline seade olid mahutatud vahetult ekraani taha. Eelnevad muutused kokku tekitasid kujutluse arvutist kui paksendatud LCD-ekraanist._NEWLINE_iMac G5 avalikustati 2004. aasta augustis (iMac G5 \xe2\x80\x93 M9250LL / \xe2\x80\x93 M9248LL / \xe2\x80\x93 M9249LL / \xe2\x80\x93 olid tuntud kui Rev A). Mudelivalik piirdus 1,8\xc2\xa0GHz 20-tollise v\xc3\xb5i 1,6 / 1,8\xc2\xa0GHz 17-tollise ekraaniga. K\xc3\xb5ikidel mudelitel oli esindatud umbes kahe tolli paksune revolutsiooniline k\xc3\xb5ik-\xc3\xbches integreeritud korpus. T\xc3\xa4iustatud jahutuss\xc3\xbcsteemi kontrolli eest kandis hoolt operatsioonis\xc3\xbcsteem. Madalal CPU koormusel muutis see iMac G5 praktiliselt h\xc3\xa4\xc3\xa4letuks._NEWLINE_iMac G5 uuendati 2005. aasta m\xc3\xa4rtsis (tuntud \xe2\x80\x93 Rev B). Mudel sai nimeks Ambient Light Sensor ehk ALS iMac G5. Omades k\xc3\xa4put\xc3\xa4ie konfiguratsiooni-erinevusi, asendas see esimese p\xc3\xb5lvkonna iMac G5. Nimelt oli uuel ALS iMacil rohkem RAM-i, suurem k\xc3\xb5vaketas, parem graafikakaart, Gigabit Ethernet, AirPort Extreme (802.11g) ja Bluetooth 2.0 EDR._NEWLINE_iMac G5 uuendati veel 2005. aasta oktoobris (tuntud \xe2\x80\x93 Rev C). Lisati iSight veebikaamera ja Apple\xe2\x80\x99i Front Row meedialiides. Muuhulgas sai see mudel kiirema protsessori, rohkem m\xc3\xa4lu, suurema k\xc3\xb5vaketta ja parema graafikakaardi. Kuigi see iMac G5 n\xc3\xa4is kahe eelmise versiooniga sarnane, oli tegelikult muudetud arvuti detailide paigutust ning sellega v\xc3\xb5idetud nii jahutuses kui ka j\xc3\xb5udluses._NEWLINE_iSight iMac G5 kadus m\xc3\xbc\xc3\xbcgilt 2006. aasta alguses, mil toimus \xc3\xbcleminek Inteli-p\xc3\xb5histele iMacidele. Kuue kuu jooksul alates 10. jaanuarist 2006 tegi kogu Apple\'i toodang l\xc3\xa4bi muutuse: edaspidi toetuti Inteli kiibil p\xc3\xb5hinevale emaplaadile. Sellest hoolimata j\xc3\xa4\xc3\xa4b k\xc3\xb5ne all olev arvuti k\xc3\xb5ige v\xc3\xb5imsamaks PPC G5 iMaciks l\xc3\xa4bi aegade, pakkudes r\xc3\xb5\xc3\xb5mu neile, kes on n\xc3\xb5us Tigeri/Leopardi OS-ile truuks j\xc3\xa4\xc3\xa4ma.\n_START_SECTION_\nM\xc3\xb5ju\n_START_PARAGRAPH_\n1997. aastal v\xc3\xa4ljastatud aastap\xc3\xa4eva arvuti (Twentieth Anniversary Macintosh) on eeskujuks hilisemale k\xc3\xb5ik-\xc3\xbches iMac seeriale. Edu iMaciga lubas Apple\xe2\x80\x99il j\xc3\xa4tkata Power Macintoshi seeria turustamist, mis on suunatud eelk\xc3\xb5ige n\xc3\xb5udlikumale kasutajale. See omakorda t\xc3\xb5i kaasa analoogse m\xc3\xbc\xc3\xbcgistrateegia s\xc3\xbclearvutite turul, kus 1999. aastal lasti v\xc3\xa4lja iMaci-sarnane iBook (vastavalt klass k\xc3\xb5rgem toode oli Powerbook). Sellest ajast alates on Apple j\xc3\xa4tkanud tavakasutus- ja profiklassi toodete eristamisega. Apple\xe2\x80\x99i suunatus disainile on loonud igale tooteversioonile oman\xc3\xa4olise v\xc3\xa4ljan\xc3\xa4gemise. 1990ndate l\xc3\xb5pul ja 2000ndate algul v\xc3\xa4ltis Apple tuhmide v\xc3\xa4rvide kasutamist arvutite korpustel. Erksad v\xc3\xa4rvid muutsid Apple\xe2\x80\x99i tooted silmapaistvateks ja ihaldusv\xc3\xa4\xc3\xa4rseteks. 21. sajandi esimese dekaadi l\xc3\xb5puaastatel hakkas Apple korpustes kasutama anodeeritud alumiiniumi koos valge, musta ja l\xc3\xa4bipaistva pol\xc3\xbckarbonaat plastikuga. T\xc3\xa4nap\xc3\xa4eval on paljud PC tootjad disainiteadlikumad kui enne iMaci esitlemist \xe2\x80\x93 mitmev\xc3\xa4rviline disain on saanud tavap\xc3\xa4raseks \xe2\x80\x93 mist\xc3\xb5ttu paljud s\xc3\xbcle- ja lauaarvutid on v\xc3\xa4rvilised ja isegi mustrilised._NEWLINE_Apple\xe2\x80\x99i poolt kasutatud l\xc3\xa4bipaistva "candy"-v\xc3\xa4rvi plastiku edu turul inspireeris disainereid seda kasutama ka teistel toodetel. N\xc3\xa4iteks v\xc3\xb5ileivagrillidel, kaasaskantaval elektroonikal, pliiatsiteritajatel, videom\xc3\xa4ngu konsoolidel ja erinevatel sisendseadmetel (n\xc3\xa4iteks Nitendo 64-l, mille eriv\xc3\xa4ljaanne kandis nime "Funtastic colors"). Apple\xe2\x80\x99i disainist on hiljemgi \xc5\xa1nitti v\xc3\xb5etud: n\xc3\xa4iteks inspireerisid lumivalgest plastikust valmistatud iPod, iBook G3 (Dual USB) ja iMac G4 teisi tootjaid kasutama sarnast disaini ka oma tarbeelektroonika seadmetel._NEWLINE_iMaci kindel suunitlus USB-liidesele t\xc3\xa4hendas macikasutajate jaoks seda, et vanad hiired, klaviatuurid, printerid, skannerid ning v\xc3\xa4lised k\xc3\xb5vakettad muutusid kasutuks. Nimelt varemalt kasutati Macintoshi sisendseadmetes erilist ADB (Apple Desktop Bus) liidest, ent vaid v\xc3\xa4hesed sisendseadmete tootjad pakkusid vastava liidesega seadmeid. Lisaks kesisele valikule oli ka nende toodete hind keskmisest k\xc3\xb5rgem. Puuduvad SCSI pordid hirmutasid macikasutajaid k\xc3\xb5ige enam, sest v\xc3\xa4liste k\xc3\xb5vaketaste tarbeks oldi harjutud kasutama just SCSI liidest. N\xc3\xbc\xc3\xbcd aga hakkas iMac propageerima USB-liidese kasutamist. Just iMaci uuenduse t\xc3\xb5ttu hakkas \xc3\xbcha enam ettev\xc3\xb5tteid turule tooma USB-ga \xc3\xbchilduvaid sisendseadmeid. Kusjuures polnud kokkusattumus, et paljud (esimesed) USB-seadmed oli l\xc3\xa4bipaistvas rohelises v\xc3\xb5i sinises korpuses.\n_START_SECTION_\niMac "tappis" flopiseadme\n_START_PARAGRAPH_\nApple tutvustas Sony 3,5-tollist flopiseadet koos oma Macintoshi arvutiga 1984. aastal. 14 aastat hiljem l\xc3\xb5petas firma selle seadme tarnimise oma arvutites, n\xc3\xa4iteks iMacil flopiseade puudus. Press v\xc3\xb5ttis sellise otsuse vastu teatava skeptitsismiga. Flopiseadmest loobumine oli julge samm, kuid Apple l\xc3\xa4ks veel kaugemale, teatades: "N\xc3\xbc\xc3\xbcdsest alates kasutate failivahetuseks Internetti ja kohalikku v\xc3\xb5rku (LAN \xe2\x80\x93 Local Area Network)." Ja neil oli \xc3\xb5igus. T\xc3\xa4nap\xc3\xa4eva arvutitel puudub flopiseade, kuid kasutajad ei tunne sellest ka puudust. Eelnev n\xc3\xa4itab selgelt, et Apple oli ka siis sammu v\xc3\xb5rra ajast ees.\n_START_SECTION_\niMac seadis paika t\xc3\xb6\xc3\xb6stusliku disaini standardid\n_START_PARAGRAPH_\nP\xc3\xa4rast iMaci esitlemist sai mitmev\xc3\xa4rvilisest l\xc3\xa4bipaistvast plastist korpus omaseks m\xc3\xa4rgiks laiatarbekaupade t\xc3\xb6\xc3\xb6stusele. Seega, m\xc3\xa4rgates "candy"-v\xc3\xa4rvilistes l\xc3\xa4bipaistvates plastkorpustes tarbeesemeid, v\xc3\xb5ime selle eest t\xc3\xa4nada (v\xc3\xb5i kiruda) iMaci peainseneri Jonathan Ive\'i._NEWLINE_Trendilooja t\xc3\xa4he all liikus Apple ka edaspidi. 2002. aastal m\xc3\xbc\xc3\xbcgile toodud lameekraaniga iMac ei olnud enam erksav\xc3\xa4rviline, vaid pilkup\xc3\xbc\xc3\xbcdvalt lumivalge. Apple hakkas oma toodetel propageerima lihtsust, korrap\xc3\xa4ra ja elegantsi. N\xc3\xb5nda ei j\xc3\xa4\xc3\xa4nud teistel tarbeelektroonika pakkujatel samuti muud \xc3\xbcle, kui vooluga kaasa minna. Seega pole sugugi imekspandav, et sarnaselt viimaste iMacidega v\xc3\xb5ime suurt osa t\xc3\xa4nasest tarbeelektroonikast n\xc3\xa4ha alumiiniumhallis, lumivalges v\xc3\xb5i l\xc3\xa4ikivmustas korpuses.\n_START_SECTION_\niMac algatas Interneti laine\n_START_PARAGRAPH_\nApple\xe2\x80\x99i esimene turustamisv\xc3\xb5te iMaciga tugines suuresti Interneti populaarsuse suurendamisele 1990-ndate keskpaigas. Et "i" t\xc3\xa4ht nimes iMac sobis ideaalselt esindama ka Internetti, kasutas Apple seda osavalt \xc3\xa4ra oma toote reklaamis._NEWLINE_Nimelt esitles Apple iMaci kui lihtsat arvutit, millega saab kergesti luua \xc3\xbchenduse \xc3\xbclemaailmsesse v\xc3\xb5rku. R\xc3\xb5hutades just neid kahte aspekti \xe2\x80\x93 \xc3\xbchenduvust ja lihtsust \xe2\x80\x93 suutis Apple eristada oma toote teistest turul olevatest arvutitest. Reklaam oli tulemuslik.\n_START_SECTION_\nUus eesliide\n_START_PARAGRAPH_\niSee, iToo \xe2\x80\x93 iPod, iPhone, iChat, iLife, iSight, iWork jne. Kust k\xc3\xbcll need v\xc3\xa4ikese i\xe2\x80\x99ga s\xc3\xb5nad tulid? Selle fenomeni algust v\xc3\xb5ib seostada just iMaci turule toomisega. _NEWLINE_"i" nimes "iMac" seisis algselt Interneti t\xc3\xa4henduses. M\xc3\xb5ned alternatiivid "i" t\xc3\xa4hendusele v\xc3\xb5ib leida ka Steve Jobsi iMaci esitlusslaididelt 1998. aastast, kus "i" on s\xc3\xbcmboliks s\xc3\xb5nadele individuaalne, inspireeriv ning informeeriv. Prefiks "i" j\xc3\xb5udis isegi arvuti ja Apple\xe2\x80\x99iga seondumatute toodeteni, seda peamiselt iPodi lisaseadmete n\xc3\xa4ol. P\xc3\xa4rast seda, kui Interneti k\xc3\xb5mulisus hakkas vaibuma ning sai osaks inimeste igap\xc3\xa4evaelust, suunas Apple eesliite "i" s\xc3\xbcmboliseerima inglisp\xc3\xa4rast t\xc3\xa4hendust "mina". K\xc3\xa4sik\xc3\xa4es selle muutusega toodi turule uued tooted: iChat ja iSight (minaVestlen, minaN\xc3\xa4en).\n_START_SECTION_\niMac tegi disainirevolutsiooni\n_START_PARAGRAPH_\nEnne iMaci oli personaalarvutite korpuste disain ummikusse jooksnud. Enamus arvutitootjaid t\xc3\xb5id turule bee\xc5\xbee v\xc3\xb5i halle metallkaste, iga\xc3\xbcks mitte midagi rohkemat kui funktsionaalne ese, kaugel esteetilisest loomingulisest disainist. iMaci disain murdis selle ahela, tuues j\xc3\xa4ikade nurkade asemele lauged kurvid ning vahetades igavad lahtunud v\xc3\xa4rvid v\xc3\xa4lja elavate ja erksate vastu. Apple taotles isegi uue termini "Bondi blue" kasutusele v\xc3\xb5tmist. See pidi t\xc3\xa4histama Austraalias asuva Bondi ranna vee sini-rohelise varjundi j\xc3\xa4rgi nime saanud v\xc3\xa4rvi, mida Apple kasutas oma arvutite disainis kombineerituna j\xc3\xa4\xc3\xa4-valge triibulise mustriga.\n_START_SECTION_\nT\xc3\xa4nap\xc3\xa4ev\n_START_PARAGRAPH_\n27. juulil 2010 uuendas Apple iMaci tooteseeriat, v\xc3\xb5ttes kasutusele uued Intel Core protsessorid. 21,5-tolliste mudelite ja \xc3\xbche 27-tollise mudeli standardvarustuses on kahetuumaline Intel Core i3-protsessor, mille algt\xc3\xb6\xc3\xb6kiiruseks on 3,06\xc2\xa0GHz. Veel suurema j\xc3\xb5udluse saamiseks on v\xc3\xb5imalik valida 27-tolline iMac, millel on neljatuumaline Intel Core i5-protsessor t\xc3\xb6\xc3\xb6kiirusega 2,8\xc2\xa0GHz v\xc3\xb5i valikuline Intel Core i7-protsessor t\xc3\xb6\xc3\xb6kiirusega 2,93\xc2\xa0GHz. Neli tuuma muudavad kogu tegevuse kiiremaks: piltide haldamise, HD-video t\xc3\xb6\xc3\xb6tlemise, isegi graafikan\xc3\xb5udlike 3D-m\xc3\xa4ngude m\xc3\xa4ngimise. Ja kuna Mac OS X Snow Leopard on kujundatud t\xc3\xa4ielikult kasutama Inteli kahe- ja neljatuumalist arhitektuuri, on tulemuseks kiireim v\xc3\xb5imalik j\xc3\xb5udlus. _NEWLINE_Uuendused on toimunud ka iMaci v\xc3\xa4limuses. Endise plastist musta tagakaane asemel on n\xc3\xbc\xc3\xbcd kasutusel \xc3\xbches t\xc3\xbckis alumiiniumkorpus. Lisaks on muudetud tugijala toetuspinna paksust ja k\xc3\xb5larite disaini. K\xc3\xb5larid on n\xc3\xbc\xc3\xbcd tugevama bassiga ning selgema ja moonutustevabama heliga. _NEWLINE_Iga iMac-arvutiga on kaasas traadita hiir Magic Mouse: esimene Multi-Touch-hiir maailmas. Magic Mouse t\xc3\xb6\xc3\xb6 p\xc3\xb5hineb Multi-Touch-tehnoloogial, mille abil on v\xc3\xb5imalik k\xc3\xb5ike juhtida paari lihtsa "\xc5\xbeestiga". Standarvarustusse kuuluva tarkvara abil saab hiire Magic Mouse oma soovi j\xc3\xa4rgi \xc3\xbcmber konfigureerida. Hiirt saavad kasutada nii vasaku- kui ka paremak\xc3\xa4elised. Vasak- ja paremkl\xc3\xb5psamine on v\xc3\xb5imalik ilma tegelike hiireklahvideta.'